Diari Oficial de la Generalitat Valenciana


Sumari del DOGV 2665, del 11-01-1996 (1996/837201)

DECRET 361/1995, de 29 de desembre, del Govern Valencià, pel qual s'aprova la concessió d'avals de la Generalitat Valenciana a l'Entitat Pública de Sanejament d'Aigües Residuals de la Comunitat Valenciana.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1995/12/29/361/dof/vci/html**

### Dades del document

Número de DOGV
:   2665

Data del DOGV
:   11-01-1996

Secció del DOGV
:   DISPOSICIONS GENERALS

Número del document
:   1996/837201


Data del document
:   29-12-1995

Organisme emissor
:   Conselleria d'Economia i Hisenda

Tipus de document
:   Decret

DECRET 361/1995, de 29 de desembre, del Govern Valencià, pel qual s'aprova la concessió d'avals de la Generalitat Valenciana a l'Entitat Pública de Sanejament d'Aigües Residuals de la Comunitat Valenciana.   
La Llei d'Hisenda Pública de la Generalitat Valenciana autoritza el Govern Valencià per a la concessió d'avals dins de determinades condicions que s'hi fixen.   
D'altra banda, la Llei 13/1994, de 31 de desembre, de Pressupostos de la Generalitat Valenciana per a l'Exercici 1995, recull en l'article 17 una consignació de crèdit per a la concessió d'avals a l'Entitat Pública de Sanejament d'Aigües Residuals de la Comunitat Valenciana de fins a un límit de 8.500 milions de pessetes.  
Així mateix, l'article 84.4 del text refós de la Llei d'Hisenda Pública de la Generalitat Valenciana, modificat per la Llei de Pressupostos de la Generalitat Valenciana per a 1994, permet la renúncia al benefici d'excussió.  
Basant-se en la normativa esmentada, a proposta del conseller d'Economia i Hisenda, i amb la deliberació prèvia del Govern Valencià, en la reunió del dia 29 de desembre de 1995,  
DECRETE  
Article primer  
Autoritzar el conseller d'Economia i Hisenda per a la firma d'avals de Tresoreria a favor de l'Entitat Pública de Sanejament d'Aigües Residuals de la Comunitat Valenciana, destinats a garantir operacions de crèdit, que s'han de concertar amb el Banc Europeu d'Inversions, per un import global de fins a 7.000 milions de pessetes de principal o l'equivalent en divises segons la conversió efectuada per aquest banc, per tal de finançar l'execució de determinades obres del Pla Director de Sanejament i Depuració de la Comunitat Valenciana. El termini límit per a la formalització d'avals dins de l'import global concedit serà el 17 de febrer de 1997.  
Així mateix, és autoritzat per atorgar avals destinats a garantir obligacions derivades de la utilització d'instruments financers de cobertura, vinculats a l'operació de crèdit a què es refereix el paràgraf anterior. En aquest cas, els imports corresponents no computaran en el límit màxim aprovat per la Llei de Pressupostos.  
Article segon  
D'acord amb l'article 84.4 del text refós de la Llei d'Hisenda Pública de la Generalitat Valenciana, modificat per la Llei de Pressupostos de la Generalitat Valenciana per a 1994, es renunciarà al benefici d'excussió recollit en l'article 1.830 del Codi Civil.  
DISPOSICIó FINAL  
S'autoritza el conseller d'Economia i Hisenda perquè determine les altres condicions dels avals que s'han de prestar, en el marc del que estableix la Llei d'Hisenda Pública de la Generalitat Valenciana.  
València, 29 de desembre de 1995  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Economia i Hisenda,  
JOSÉ LUIS OLIVAS MARTíNEZ


Còpia Permalink ELI